Roger Andresen

Karriere

Roger Andresen begynte som tjenestemann i 1981. Senere tok han juridisk embedseksamen og ble jurist på narkotikaseksjonen. Senere har han bekledd stillinger som kriminalsjef, ordenssjef og visepolitimester.
Som kriminalsjef i Oslo ble Andresen intervjuet av TV 2 i forbindelse med avsløringen i 1999 av Oslo-politiets altfor tette bånd til torpedoen Jan Kvalen. Andresen ville da verken bekrefte eller avkrefte at de brukte Kvalen som informant. TV-avsløringene førte til at Statsadvokaten i Oslo ble beordret til å vurdere alle de 26 anmeldelsene Kvalen hadde pådratt seg mellom 1989 og 1999 på ny. Etter å ha gjennomgått alle anmeldelsene, fastslo Oslo politikammer at de mente etterforskningen hadde vært tilfredsstillende, samtidig som de erkjente at de ikke maktet å fange opp den truende og voldelige atferden som Jan Kvalen hadde bedrevet over tid og de erkjente at ikke alle sakene mot ham var blitt etterforsket. De erkjente også at Oslo-politiet ikke hadde fått med seg Riksadvokatens påtegning om spesiell og nøye oppfølging av alle anmeldelser mot Kvalen. Den spesielt stygge voldsepisoden Kvalen utsatte en familiefar for utenfor Tveitasenteret i 1989, som TV 2 valgte å fokusere spesielt på, ble forhindret fra å bli gjenopptatt på grunn av at foreldelsefristen på ti år var passert. Samtidig innrømmet Roger Andresen at Jan Kvalen fungerte som informant for Oslo-politiet. Riksadvokaten og Justiskomiteen fastslo at Jan Kvalens forhold til Oslo politikammer ikke var i tråd med gjeldende retningslinjer,
I 2002 måtte Roger Andresen svare for Riksadvokaten i forbindelse med massiv feilføring i de interne politidokumentene om politinformanten Mensur Laiq etter at VG avslørte eksistensen av usignerte og udaterte politidokumenter som inneholdt grove feil. I ni saker viste politiets egne skjemaer at Mensur Laiq var dømt for blant annet væpnet ran, drapstrusler, grovt tyveri, fartsovertredelse og heleri, uten at Laiq egentlig var dømt i en eneste av de ni sakene. De bare forsvant i systemet. Saken ble betegnet som prosess-korrupsjon av Maurice Punch, en av Europas fremste eksperter på korrupsjon i politiet.
I 2011 ble Andresen etterforsket av spesialenheten for politisaker mistenkt for uforstand i tjenesten i forbindelse med etterforskningen av Nygaard-saken. Andresen ble frikjent, men granskingen bekreftet et bilde av en etterforskning hvor det ble begått en rekke grove taktiske og juridiske feilvurderinger.
Som kriminalsjef i Oslo var Andresen i mange år sjef for politimannen Eirik Jensen, som i 2017 ble dømt i Oslo tingrett til 21 års ubetinget fengsel for grov korrupsjon, medvirkning til narkotikasmugling og ulovlig våpenbesittelse. Innkalt som vitne av Jensens forsvarere, hevdet Andresen at korrupsjon ikke er noe han har forbundet med Eirik Jensen og at han først fikk kjennskap til mistanken like før Jensen ble pågrepet i februar 2014. Dommen fra Oslo tingrett mot Eirik Jensen og Gjermund Cappelen lister imidlertid opp en rekke navngitte polititjenestemenn som hver for seg eller sammen visste om - og i flere tilfeller varslet om - et «usunt», «tvilsomt» eller «møkkete» forhold mellom politimannen Jensen og hasjsmugleren Cappelen. Dommen slo fast at det i politiet både i Oslo og i Asker og Bærum i mange år hadde versert rykter om at Jensen hadde operert på siden av lov og retningslinjer, og at det innad i politiet i mange år hadde vært kritiske røster mot Jensens ledelses- og arbeidsmetoder.